作者:陸龜蒙
標題:奉和襲美太湖詩二十首：聖姑廟
內容:渺渺洞庭水，盈盈芳嶼神。因知古佳麗，不獨湘夫人。流蘇蕩遙吹，斜領生輕塵。蜀彩駁霞碎，吳綃盤霧勻。可憐飛燕姿，合是乘鸞賓。坐想煙雨夕，兼知花草春。空登油壁車，窈窕誰相親。好贈玉條脫，堪攜紫綸巾。殷勤撥香池，重薦汀洲蘋。明朝動蘭楫，不翅星河津。